Karen J. Klint (S), 2010-02-05:
Jeg står ikke her i dag og benægter – og så i anførselstegn: at religion kan være sikkerhedsmæssigt udfordrende.
Overgreb på andre begået af dybt religiøse personer er desværre også en virkelighed på linje med overgreb begået af andre mennesker.
Men jeg vil ikke stå her og give medhold i, at en eventuel trussel fra religiøse fanatikere opstår i kraft af en bygning.
Sikkerhedstrusler, had og overgreb bygges inde i folks hoveder, altså med holdninger, tanker og handlinger og ikke med mursten.
Sker der noget kriminelt på en eller anden måde i en bygning, og er det i strid med den offentlige orden, er det en sag for politiet og ikke Folketinget.
Vi har trosfrihed i Danmark, men ikke handlingsfrihed.
Vore handlinger skal være inden for de love, vi vedtager her i Tinget.
Ingen religion kan tilsidesætte denne lovgivning.
Alle trossamfund og enkeltborgere skal respektere de danske frihedsværdier, og vi skal sammen bekæmpe ekstremisme og radikalisering.
Vi har meget spredt lovgivning på området religiøs virksomhed og trossamfundenes vilkår.
Den lovgivning giver vi gerne i Socialdemokraterne et serviceeftersyn i respekt for grundlovens paragraffer om trosfrihed og særstatus til folkekirken.
Det er så alle paragrafferne, både § 4 og de paragraffer oppe i tresserne.
For vi trænger til sådan et serviceeftersyn.
Her slår planlovens regler om lokalplaner og deres høringer, regler om udledning af støj m.m., fint til.
De regler og love ligger i gode hænder i det kommunale demokrati.
I Danmark har vi faktisk flere moskeer, men der er kun en, der er bygget specielt dertil.
Den ligger smukt og frit tilgængeligt i et dejligt villakvarter her i Københavnsområdet.
Den er bygget til danske mandlige konvertitter, tegnet af en dansk arkitekt og betalt af en indsamling foretaget af muslimske kvinder i andre lande.
Alle er velkomne til at komme i den moské, og man kan høre fredagsbønnen på dansk, og det er både mænd, kvinder og børn.
Og man kan sågar også få en stol at sidde på, hvis man ønsker det. Vi har her i Folketinget og Kirkeudvalget fået en indbydelse til deres 40-års-fødselsdag og til aftensmad lillejuleaften.
Man kan også få en rundvisning for at se, hvordan en moské virker i praksis.
Netop denne moské viser som bygning, at den fint kan indpasses i et almindeligt nabomiljø, i et almindeligt boligkvarter, både fysisk og i det gode naboskabs sammenhold.
Det sidste er der mange lokale historier om.
Vi skal derfor ikke frygte bygninger.
Smukke bygninger kan faktisk være med til at binde bånd mellem mennesker på tværs af religioner.
Tænk bare på, hvor mange religiøse bygninger vi selv går ind og besøger, når vi rejser rundt i verden.
Jeg skal slutte med på vegne af Socialdemokraterne, SF, Det Radikale Venstre, Enhedslisten, Liberal Alliance og enkelmedlemmerne fru Pia Christmas-Møller og hr. Christian H. Hansen at fremsætte følgende: Forslag til vedtagelse
»Afgørelser vedrørende opførelser af moskeer afgøres lokalt af kommunalpolitikerne under hensyn til lokalplaner, planloven og byggeloven.
Trosfriheden hænger sammen med muligheden for, at trossamfund kan etablere hellige steder til at dyrke deres religion, og der er ingen baggrund for påstanden om, at store synlige moskeer i særlig grad skulle vanskeliggøre integrationsprocesser eller forstyrre den offentlige orden.
I Danmark tager vi afstand fra ekstremisme og radikalisering, og til at religion eller kultur bruges til dannelse af parallelsamfund til skade for sammenhængskraften i landet.
I Danmark accepterer vi og giver plads til religiøse mindretal.
Det signal vil vi gerne sende til alle intolerante regimer, der ikke har religionsfrihed, og som forfølger religiøse mindretal.«